Claus Hjort Frederiksen (V), 2008-06-12:
Jeg er enig med fru Margrethe Vestager, som ved andenbehandlingen sagde, at dette forslag har fået en meget grundig behandling.
Debat i lovgivningsprocessen er både gavnligt og et sundhedstegn.
Men der har desværre også været meget politisk polemik fra visse partier og mange bevidste misforståelser.
Man skulle næsten tro, at vi afskaffede de supplerende dagpenge.
Vi harmoniserer reglerne og begrænser den periode, hvori man kan få supplerende dagpenge.
Og det gør vi for at løse udfordringen med mangel på arbejdskraft og for at sende det klare budskab, at supplerende dagpenge er en kompensation for delvis ledighed for dem, som kan og vil arbejde på fuld tid.
De nye regler er med til at tilskynde arbejdsgivere og arbejdstagere til at indrette sig sådan, at der efterspørges og udbydes arbejde på fuld tid.
Jeg har tillid til, at virksomheder og medarbejdere vil indrette sig efter de nye regler, for både arbejdsgivere og medarbejdere har en interesse heri.
Hvis vi ikke gør noget, ændrer arbejdsgiverne og arbejdstagerne ikke adfærd.
Vi skal som ansvarlige politikere sende et klart signal om, at supplerende dagpenge ikke er en permanent støtteordning til deltidsansættelse, bestemte grupper, brancher eller geografiske områder.
At skabe øget udbud af fuldtidsarbejde er i høj grad et spørgsmål om at planlægge og tilrettelægge arbejdet.
Det offentlige arbejdsmarked er gået i gang med at forpligte sig til at arbejde for at medarbejdere på deltid kan få flere timer eller fuldtidsarbejde, og det er en god udvikling.
Og jeg tror, vi vil se, at det private arbejdsmarked vil følge efter.
Der kan være mange gode grunde til, at personer ønsker at arbejde på deltid, men de, som permanent ønsker at arbejde på deltid, skal ikke have offentlige tilskud i form af supplerende dagpenge på skatteborgernes regning.
Vi skal huske på, at personer, som modtager supplerende dagpenge, står til rådighed for fuldtidsarbejde, men undersøgelser har jo vist, at hver femte, som modtager supplerende dagpenge, ikke ønsker andet end deltidsarbejde, og kun hver tredje af dem, der modtager supplerende dagpenge, er aktivt jobsøgende.
Og nu til en af de misforståelser, som har været gentaget flere gange her fra talerstolen, nemlig spørgsmålet om de hjemsendte.
Der gælder ikke i dag særlige regler for hjemsendte, og det er derfor helt fejlagtigt, når det har været fremført, at hjemsendte nu pludselig bliver omfattet af reglerne i lovforslaget.
Hjemsendte får i dag supplerende dagpenge på lige fod og efter samme regler som alle andre.
Det afgørende er, om man er ansat med et opsigelsesvarsel eller ej.
Det betyder, at hvis man i dag bliver hjemsendt fra et arbejde, hvor man ikke har et opsigelsesvarsel, kan man ubegrænset få supplerende dagpenge.
Hvis man derimod bliver hjemsendt fra arbejde, hvor man har et opsigelsesvarsel, kan man få supplerende dagpenge i 52 uger inden for 70 uger.
Man kan ikke, som nogle har gjort, sætte lighedstegn mellem det at være hjemsendt og det at være ansat i et ansættelsesforhold uden et opsigelsesvarsel.
Det er en fejlslutning.
Lad mig slå fast, at hovedparten af de personer, som bliver hjemsendt, faktisk arbejder i job, hvor de har et opsigelsesvarsel.
Derfor modtager hovedparten i dag også supplerende dagpenge med en tidsbegrænsning.
Hermed skulle den misforståelse gerne være ryddet af vejen.
Til Socialdemokraternes ændringsforslag vil jeg starte med at takke for den noget overraskende tillid til mig som minister, som ændringsforslaget er udtryk for.
Men til trods herfor kan jeg ikke støtte forslaget.
Forligspartierne bag aftalen om en jobplan har aftalt, at alle fremover skal omfattes af tidsbegrænsningen, det fremgår klart af aftalen og lovforslaget.
Hvis vi havde ment, at bestemte faggrupper eller erhverv skulle undtages, var disse grupper blevet undtaget i aftalen og direkte i lovforslaget.
Jeg mener derfor, at det vil være direkte i strid med forligsaftalen, hvis den til enhver tid siddende minister får adgang til uden om forligspartierne administrativt at undtage diverse grupper.
Jeg er selvfølgelig opmærksom på, at nogle brancher kan have særlige vanskeligheder med at planlægge arbejdet.
Men når det er sagt, må jeg samtidig gentage, at jeg mener, at arbejdsgiverne kan blive bedre til at tilrettelægge arbejdet, og det gælder også virksomheder, der arbejder med hjemsendelser.
Justeringen af de supplerende dagpenge skal faktisk medvirke til at øge arbejdsgivernes tilskyndelse til at tilrettelægge arbejdet bedre og til at tilbyde de deltidsansatte arbejde på fuld tid.
Vi har samtidig aftalt, at vi følger udviklingen i deltids- og fuldtidsbeskæftigelsen og ledigheden for forskellige grupper på arbejdsmarkedet i forskellige sektorer, og at vi gør status i 2009.
I opfølgningen vil der også være fokus på udviklingen i brancher med mange hjemsendelser.